佳牌阿拉伯五型

佳牌阿拉伯五型係英國佳牌喺1962年推出嘅前置引擎巴士，佢取代咗佳牌阿拉伯四型。

阿拉伯五型同阿拉伯四型唔同嘅地方係五型嘅車陣改良咗，令巴士地台可以整低啲，方便用前門上落。同阿拉伯四型一樣，阿拉伯五型一樣有單層同埋雙層版，雙層版全長27呎或30呎，而單層版全長25呎至到近36呎。阿拉伯五型較普遍採用嘅引擎係吉拿6LW或者吉拿6LX，不過有十架喺1963年付運Wolverhampton嘅阿拉伯五型係配AEC AV590引擎，另外喺1965年付運卡迪夫嘅其中一架阿拉伯五型係配Ruston Paxman 6YDA MkII風冷引擎。波箱選擇有佳牌非同步嚙合或者佳牌半自動，後來亦有用丹拿嘅Daimatic半自動。

阿拉伯五型繼續以英國為主要市場，主要係整成雙層巴士，另外亦有出口到海外。香港嘅中華巴士亦繼阿拉伯四型之後，大量買入阿拉伯五型。1963至1972年，中巴引入咗106架25呎阿拉伯五型單層巴士、40架35呎7吋阿拉伯五型單層巴士、125架30呎阿拉伯五型雙層巴士同埋44架28/29尺阿拉伯五型雙層巴士，全部用Metal Sections車身。去到1970年代，中巴將105架25呎同埋全部35呎7吋阿拉伯五型單層巴士重建成雙層巴士，其中後者更要將軸距改短3呎半，又買咗16個二手30呎阿拉伯五型底盤並改用新車身。1970年代尾開始，中巴再同144架30呎阿拉伯五型底盤換新嘅亞歷山大CB車身。阿拉伯五型雙層巴士一直去到1996年至退出常規嘅載客服務，最後一架喺1997年3月退役。另外中巴亦曾經將多架阿拉伯五型巴士改裝成工程車，有啲喺1998年9月1號中巴專營權完咗之後賣咗畀新世界第一巴士。

英國政府自1968年開始資助巴士公司買後置引擎巴士，以推行一人控制模式。英國最後一架阿拉伯五型喺1969年交貨，但佳牌繼續為香港中華巴士出阿拉伯五型，直到1970至1971年。

巴士型號